ગરમીથી બચવાનો અન્ય ઉપાય કપડા છે. કપડા ઓછા પહેરવા. વિદેશમાં તો ગરમી પડે એટલે લોકો બીચ પર બિકીની પહેરીને પહોંચી જાય. આમાં ચડ્ડા પહેરીને પુરુષો પણ જતાં હોય છે, પણ એમના ફોટા છાપવામાં ભાગ્યે જ કોઈને રસ પડે છે. હિન્દી ફિલ્મ ઇન્ડસ્ટ્રીની હિરોઈનોએ પણ ગરમી ભાંગવાનો આ ઉપાય અપનાવ્યો છે. જોકે ગુજરાતમાં આ ઉપાય હિરોઈનને બદલે હીરો એટલે કે આપણા ગુજ્જેશોએ અપનાવ્યો છે. ઉનાળો આવે એટલે ગુજ્જેશ લુંગીધારી અને ગુજીષા ગાઉનમય થઇ જાય છે. ગરમ થઈને પાતળી બનેલી હવા ઉપર જાય અને ઠંડી હવા લે એની જગ્યા છે એ સિધ્ધાંતના આધારે લુંગી અને ગાઉન મિલની ચીમનીની જેમ ગરમ હવાના નિકાલનું કામ કરે છે. જોકે લુંગી પહેરવા માટે આજકાલ ઘરમાં પરમીશન નથી મળતી એટલે એનું સ્થાન ચડ્ડીઓએ લીધું છે. કન્યાઓ પણ એમાંથી બાકાત નથી. આગળ ઉપર ૫૦-૫૫ વર્ષની કન્યાઓ પણ આમાં જોડાશે એવું એમણે ફેસબુક પર અપલોડ કરેલા ટુરિસ્ટ પ્લેસીસ પર પડાવેલા ફોટા પરથી જણાય છે.